KOMISIJOS REGLAMENTAS (EB) Nr. 1995/2005
2005 m. gruodžio 7 d.
iš dalies keičiantis Reglamentą (EB) Nr. 1864/2004, atidarantį iš trečiųjų šalių importuotų konservuotų grybų tarifinę kvotą ir nustatantį jos administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo (1), ypač į jo 15 straipsnio 1 dalį,
kadangi:
(1)
Komisijos reglamente (EB) Nr. 1864/2004 (2) numatyti du paraiškų pateikimo importo licencijoms gauti laikotarpiai per metus.
(2)
Siekiant sumažinti administracinę naštą valstybių narių kompetentingoms institucijoms ir importuotojams, reikėtų numatyti teikti paraiškas tik vieną kartą per metus. Siekiant užtikrinti importo tęstinumą ištisus metus, licencijos turėtų galioti nuo faktinės jų išdavimo dienos iki atitinkamų metų gruodžio 31 d.
(3)
Siekiant geresnio administravimo reikėtų pakeisti kai kuriuos Reglamentu (EB) Nr. 1864/2004 atidarytų tarifinių kvotų eilės numerius. Kad būtų aiškiau, juos visus reikėtų išvardyti to reglamento I priede.
(4)
Todėl reikėtų atitinkamai iš dalies pakeisti Reglamentą (EB) Nr. 1864/2004.
(5)
Šiame reglamente numatytos priemonės atitinka Iš vaisių ir daržovių pagamintų produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1864/2004 iš dalies keičiamas taip:
1)
1 straipsnis pakeičiamas taip:
„1 straipsnis
1. Tarifinių kvotų sistema į Bendriją importuojamiems konservuotiems Agaricus genties grybams, kurių KN kodai yra 0711 51 00, 2003 10 20 ir 2003 10 30, (toliau - konservuoti grybai) yra pradedama taikyti šiame reglamente nustatytomis sąlygomis. Kiekvienos tarifinės kvotos dydis ir jos taikymo laikotarpis nurodyti I priede.
2. Produktų, kurių KN kodas yra 0711 51 00, atveju taikoma 12 % ad valorem muito norma, o produktų, kurių KN kodai yra 2003 10 20 ir 2003 10 30, atveju taikoma 23 % ad valorem muito norma.
Tačiau muitai netaikomi Rumunijos ir Bulgarijos kilmės produktams.“;
2)
5 straipsnio 2 dalis pakeičiama taip:
„2. Licencijos įsigalioja nuo jų faktinės išdavimo datos, kaip apibrėžta Reglamento (EB) Nr. 1291/2000 23 straipsnio 2 dalyje, iki atitinkamų metų gruodžio 31 d.“;
3)
6 straipsnio 2 dalis pakeičiama taip:
„2. Jeigu viena iš importuotojų kategorijų neišnaudoja paskirto Kinijos ir kitų šalių kilmės importuojamų prekių kiekio, likusi dalis paskiriama kitai kategorijai.“;
4)
7 straipsnis pakeičiamas taip:
„7 straipsnis
Skirtingų importuotojų pateiktoms paraiškoms taikomi apribojimai
1. Tradicinio importuotojo pateiktose paraiškose išduoti licenciją importuoti į Bendriją Kinijos ir (arba) kitų valstybių kilmės konservuotus grybus nurodytas visas kiekis (sausas svoris neto) negali viršyti 150 % referencinio kiekio.
2. Naujo importuotojo pateiktose paraiškose išduoti licenciją importuoti į Bendriją Kinijos ir (arba) kitų valstybių kilmės konservuotus grybus nurodytas visas kiekis (sausas svoris neto) negali viršyti 1 % tarifinių kvotų, pagal I priedą paskirtų Kinijai ir kitoms šalims, kiekio.“;
5)
8 straipsnio 2 dalis pakeičiama taip:
„2. Importuotojai paraiškas išduoti licencijas pateikia per pirmąsias penkias sausio mėnesio darbo dienas.“;
6)
9 straipsnyje pirma pastraipa pakeičiama taip:
„Valstybės narės praneša Komisijai apie kiekius, kuriems buvo pateiktos paraiškos išduoti licenciją, ne vėliau kaip dešimtą sausio mėnesio darbo dieną.“;
7)
10 straipsnio 2 dalies pirma pastraipa pakeičiama taip:
„Nustačius, kad prašomi kiekiai viršija turimus kiekius, Komisija reglamentu nusprendžia nustatyti minimoms paraiškoms taikytiną paskirstymo koeficientą.“;
8)
16 straipsnio 1 dalis pakeičiama taip:
„1. Nustačius, kad importuotojai valstybės narės kompetentingoms institucijoms pateikė melagingas, klaidinančias ar netikslias paraiškas ir (arba) pareiškimus, išskyrus tuos atvejus, kai tai nutiko per neapdairumą, atitinkamų valstybių narių kompetentingos institucijos iš tokio importuotojo atima importo licenciją iki kito paraiškų teikimo laikotarpio, nurodyto 8 straipsnio 2 dalyje.“;
9)
I priedas pakeičiamas šio reglamento priedo tekstu.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 7 d.